## Odluka Ustavnog suda Republike Hrvatske broj: U-IIIA-5766/2012 od 20. veljače 2013.

### NN 32/2013 (15.3.2013.), Odluka Ustavnog suda Republike Hrvatske broj: U-IIIA-5766/2012 od 20. veljače 2013.

USTAVNI SUD REPUBLIKE HRVATSKE

584

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Antun Palarić, predsjednik Vijeća, te suci Mato Arlović, Marko Babić, Slavica Banić, Mario Jelušić i Miroslav Šeparović, članovi Vijeća, odlučujući o ustavnoj tužbi koju je podnio G. Ž. iz V. M., kojeg zastupaju odvjetnici Zajedničkog odvjetničkog ureda T. T. i I. U. iz Z., na sjednici održanoj 20. veljače 2013. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Rev-17/12 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, G. Ž. iz V. M., određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) u iznosu od 13.300,00 kuna.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) podnositelj je 15. studenoga 2012. podnio ustavnu tužbu smatrajući da u parničnom postupku, koji se vodi u povodu revizije pred Vrhovnim sudom Republike Hrvatske (u daljnjem tekstu: Vrhovni sud) pod brojem: Rev-17/12, nije donesena odluka u razumnom roku čime mu je povrijeđeno njegovo pravo na suđenje u razumnom roku, zajamčeno člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.).

I. ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u spis Općinskog suda u Velikoj Gorici broj: P-1393/09 (P-709/05), utvrdio sljedeće pravno relevantne činjenice za odlučivanje o povredi ustavnog prava podnositelja zajamčenog člankom 29. stavkom 1. Ustava.

Parnični postupak pokrenut je pred Općinskim sudom u Velikoj Gorici 7. ožujka 2005. tužbom podnositelja protiv tuženika S. o. d.d., radi naknade štete.

Ročišta su održana 1. lipnja 2005. i 15. veljače 2006. na kojem je određeno provođenje medicinskog vještačenja.

Vještak je nalaz i mišljenje dostavio 10. travnja 2006.

Ročište je održano 19. rujna 2006.

Na ročištu održanom 7. studenoga 2006. saslušan je vještak te je određeno održavanje očevida na licu mjesta.

Očevid na licu mjesta održan je 16. ožujka 2007. uz prisustvo prometnog vještaka.

Vještak je nalaz i mišljenje dostavio 3. travnja 2007.

Ročišta su održana 24. rujna 2007., 6. prosinca 2007. i 28. siječnja 2008. kada je glavna rasprava zaključena.

Na ročištu održanom 12. veljače 2008. sud je objavio presudu broj: P-709/05 kojom je djelomično usvojio tužbeni zahtjev podnositelja.

Županijski sud u Koprivnici je presudom i rješenjem broj: Gž-1996/08 od 15. listopada 2009. djelomično potvrdio, a djelomično ukinuo prvostupanjsku presudu te je u ukinutom dijelu predmet vratio na ponovni postupak.

Ročišta za glavnu raspravu održana su 15. ožujka 2010. i 20. rujna 2010. kada je glavna rasprava zaključena.

Na ročištu održanom 5. listopada 2010. sud je donio presudu broj: P-1393/09 kojom je odbio tužbeni zahtjev.

Županijski sud u Varaždinu, Stalna služba u Koprivnici je presudom broj: Gž-4262/11 od 11. listopada 2011. odbio žalbu kao neosnovanu.

Predmet se povodom revizije nalazi na Vrhovnom sudu gdje se vodi pod brojem: Rev-17/12 te još uvijek nije okončan.

II. PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava.

Ustavna tužba je osnovana.

4. Svoju odluku Ustavni sud obrazlaže sljedeće navedenim utvrđenjima.

4.1. DULJINA SUDSKOG POSTUPKA

Parnični postupak pokrenut je pred Općinskim sudom u Velikoj Gorici 7. ožujka 2005.

Do dana donošenja odluke Ustavnog suda postupak nije okončan pa Ustavni sud utvrđuje da je do dana donošenja odluke Ustavnog suda postupak trajao sedam (7) godina, jedanaest (11) mjeseci i trinaest (13) dana.

4.2. POSTUPANJE NADLEŽNOG SUDA

Postupak se vodio pred sudovima sva tri stupnja koji su prema ocjeni Ustavnog suda postupali neučinkovito i protivno načelu ekonomičnosti postupka.

4.3. PONAŠANJE PODNOSITELJA USTAVNE TUŽBE (TUŽITELJA U PARNIČNOM POSTUPKU)

Ustavni sud ocjenjuje da podnositelj nije pridonio duljini trajanja postupka.

4.4. SLOŽENOST SUDSKOG PREDMETA

Ustavni sud ocjenjuje da se ne radi o osobito složenom predmetu.

III. OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju od preko sedam godina. Imajući u vidu ukupno trajanje postupka, neučinkovito postupanje sudova, te okolnost da postupak još uvijek nije okončan, Ustavni sud ocjenjuje da je povrijeđeno pravo podnositelja da neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je na temelju članka 63. stavka 2. Ustavnog zakona donesena odluka kao u točkama I. i II. izreke ove odluke.

6. Sukladno članku 63. stavku 3. Ustavnog zakona odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednik Vrhovnog suda dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

8. Odluka o objavi (točka V. izreke ove odluke) temelji se na članku 29. Ustavnog zakona.

Broj: U-IIIA-5766/2012

Zagreb, 20. veljače 2013.

USTAVNI SUD REPUBLIKE HRVATSKE

Predsjednik Vijeća

Antun Palarić, v. r.

Odluka, NN 32/2013-584